ทันสถานการณ์
เร่งโครงการเชื่อมเพื่อนบ้าน
19 พ.ค. 2558

เร่งโครงการเชื่อมเพื่อนบ้าน
พล.อ.อ.ประจิน จั่นตอง รมว.คมนาคม เปิดเผยภายหลังการประชุมร่วมกับคณะกรรมการร่วมภาคเอกชน 3 สถาบัน (กกร.) ว่า ได้สั่งให้สำนักงานนโยบายและแผนการขนส่งและจราจร (สนข.) เร่งรัดการดำเนินโครงการต่างๆ ให้เป็นไปตามแผนงานที่กำหนด ทั้งการเชื่อมต่อชายแดนกับประเทศเพื่อนบ้าน การขนส่งทางบก และการแก้ไขปัญหาการจราจร เพื่อช่วยส่งเสริมการท่องเที่ยว การลงทุน การขนส่งสินค้า และการเชื่อมโยงเส้นทางกับเพื่อนบ้านให้ครอบคลุมมากขึ้น ทั้งการเชื่อมโยงทางบก การพัฒนาระบบรางและอากาศ เพื่อเชื่อมโยงการขนส่งสินค้าและบริการ
จับตาวาระ กทค.ออกเกณฑ์คุมค่าโทร
การประชุมคณะกรรมการกิจการโทรคมนาคม (กทค.) ครั้งที่ 10/2558 ที่จะมีขึ้นในวันที่ 19 พ.ค.นี้ มีวาระสำคัญที่น่าจับตาอย่างยิ่งคือ เรื่องข้อเสนอหลักเกณฑ์การกำกับดูแลอัตราค่าบริการโทรคมนาคมด้วยวิธี Price Cap ซึ่งจะเกี่ยวพันกับอัตราค่าบริการโทรคมนาคมในอนาคตของประเทศไทยว่าจะถูกหรือแพง นอกจากนี้ ยังมีประเด็นเรื่องข้อเสนอแนะในการจัดการเรื่องร้องเรียนของคณะอนุกรรมการคุ้มครองผู้บริโภคด้านกิจการโทรคมนาคม เรื่องการแก้ไขประกาศเรื่องกระบวนการรับเรื่องร้องเรียน และเรื่องแนวทางการพิจารณาคำขอต่ออายุใบอนุญาตกรณียื่นคำขอหลังจากที่ใบอนุญาตเดิมหมดอายุไปแล้ว เป็นต้น
ยันไม่มีเรียกเงินเรือประมงกลางทะเล
กรมเจ้าท่าขอแจ้งให้กับผู้ประกอบการเรือประมง แพปลา และท่าเรือ ทราบว่า ไม่มีการเรียกเก็บเงินจากเรือประมงอย่างเด็ดขาด หลังตรวจสอบข้อมูลเบื้องต้นกรณีมีเรือประมงอ้างเป็นเรือตรวจการณ์ของหน่วยงานรัฐภาคี ศูนย์บัญชาการแก้ไขปัญหาการทำการประมงผิดกฎหมาย (ศปมผ.) ขอเข้าตรวจสอบเรือประมงกลางทะเลและเรียกเก็บเงินจากเรือประมง โดยอ้างว่าจะไม่อนุญาตให้ออกเรือหรือจะถูกจับดำเนินคดี ซึ่งเป็นการกระทำที่ไม่ถูกต้องของหน่วยงานรัฐในการดำเนินการตรวจค้นและตรวจสอบเรือประมง หากผู้ประกอบการพบเห็นการแอบอ้างเรียกเก็บเงิน สามารถแจ้งเจ้าหน้าที่ศูนย์ควบคุมการแจ้งเรือเข้าออกในพื้นที่ได้ตลอด 24 ชั่วโมง